ak:Fresh | Fresh Namibie | Aandkerk - PSALM 42
Lees die teks twee maal deur. Wat staan vir jou uit in hierdie teks? Wat merk jy op?
Ons bevind ons tans in omstandighede waar die wêreld rondom ons heel anders lyk as waaraan ons gewoond is - werk en kerk en die normale gang van die lewe sien heeltemal anders daarna uit, net soos vir die psalmdigter. Lees weer vers 5. Wat mis jy die meeste van jou normale roetine? Watter nuwe gewoontes het jy in hierdie tyd geleer wat vir jou beter is as jou gewone roetine?
Lees weer vers 2-4. As ons onsself in hopelose situasies bevind, is dit vir ons moeilik om God raak te sien. Omdat die sigbare rondom ons verander het, dink ons God is ook ver weg en nie meer sigbaar nie. In hoe 'n mate is jy van iemand anders afhanklik om God deel van jou weeklikse roetine te maak? Waarin is jou daaglikse hoop gegrond? Wat maak dit vir jou moontlik om hoopvol te wees in moeilike omstandighede?
Die hoop in 'n donker wêreld lê in my en jou verhouding met die lewende Here. God verander nie, nooit nie, maar omstandighede verander. Trauma, krisis, droogte, swaarkry, afsondering is betekenisloos as dit jou nie tot 'n dieper verhouding met Christus laat groei nie. Nou dat ons nie gemeenskaplike byeenkomste het nie, nou dat ons nie meer die gewone roetine het wat ons altyd aan die gang gehou het nie, hoe kan jy jou persoonlike verhouding met Christus verdiep? Wat leer jy oor God in tye soos hierdie? Watter nuwe geloofsgewoontes leer jy aan of kan jy dalk nou begin doen?
Het jy dinge vir lank op dieselfde manier gedoen, al die regte boksies getiek en "goed" aangegaan? As jy werklike groei wil beleef, is die uiters belangrik om nuwe patrone, nuwe maniere, nuwe roetines aan te kweek, ook in jou verhouding met Christus.
Lees weer vers 7. Kan jy jou vereenselwig met die psalmdigter? Waarmee sukkel jy op hierdie stadium?
God roep ons daagliks tot 'n intieme, diep verhouding met Hom. Hy het vir Adam en Eva geroep waar hulle weggekruip het, Hy het vir Hagar geroep toe sy weggehardloop het, hy het sy skape gaan soek toe hulle die vlak vol was. Antwoord jy hierdie roepstem van God tot 'n persoonlike verhouding? Doen jy moeite om jou diepste seer, vreugde, vrae, onsekerheid met 'n onveranderlike God te deel? Hoeveel van jou tyd in afsondering spandeer jy saam met God?
Lees Matteus 6:6 en Psalm 3:4. Wat leer jy uit hierdie teksgedeeltes? Wat leer dit jou van God?
God is nie noodwendig sigbaar in die wêreldse dinge wat rondom ons verander nie, maar Sy hoop lê in jou en my en ons verhouding met Christus. Jesus was aan die kruis verwyder van Sy Vader, 'n diep lewende verhouding met Sy Vader. Lees vers 2 en vers 10 en 11. Jesus se afsondering aan die kruis het dit moontlik gemaak vir my en jou om nooit verwyder van God te wees nie, maar Hom op nuwe, intieme maniere te kan ken. Wat verander hierdie wete aan jou daaglikse roetine? Watter verskil maak dit aan jou hoop vir die toekoms as jy dit hoor?
Luister na hierdie pragtige lied as jou gebed tot God. God kan nie verander nie, maar jy MOET verander...